**ПРАВИЛА**

**ЗА ИЗПЪЛНЕНИЕ НА НАЦИОНАЛНА ПРОГРАМА „КВАЛИФИКАЦИЯ“ 2020**

**Приета с Решение № 285 от 30.04.2020 г. на Министерски съвет**

**I. ОБЩИ ПОЛОЖЕНИЯ**

**1. Тези правила уреждат:**

1.1. Задълженията на бенефициентите по програмата;

1.2. Изпълнението на мерките и дейностите по програмата;

1.3. Мониторинга на изпълнението на програмата;

1.4. Отчитането на изпълнението на програмата.

**II. БЕНЕФИЦИЕНТИ**

2. Бенефициентите :

2.1. осигуряват организация за изпълнение на дейностите в срока на действие на националната програма при спазване на нормативните изисквания и тези, определени в програмата;

2.2. при изпълнение на дейностите по програмата спазват Закона за предучилищното и училищното образование, Наредба № 15/22.07.2019 г. за статута и професионалното развитие на учителите, директорите и другите педагогически специалисти, утвърдените от министъра на образованието и науката правилници, своите вътрешни правилници и др. указания от МОН;

2.3. съхраняват документацията за изпълнение на националната програма в съответствие със своите вътрешни правилници;

2.4. осигуряват икономично, ефективно и ефикасно изразходване на предоставените финансови средства и носят съответната отговорност;

2.5. при форсмажорни обстоятелства и невъзможност да се реализират конкретни дейности своевременно докладват на ресорния заместник-министър и предприемат действия за възстановяване на неусвоените средства;

2.6. в 15-дневен срок след изпълнението на всяка дейност предоставят на ръководителя на националната програма доклад с приложени документи;

2.7. в срок до 07.12.2020 г. предоставят окончателен доклад до ресорния заместник-министър за изпълнението на мерките и дейностите по тематични направления.

**III. ИЗПЪЛНЕНИЕ И ОТЧИТАНЕ НА МЕРКИТЕ И ДЕЙНОСТИТЕ ПО ПРОГРАМАТА**

3.1. Обучения, организирани от МОН, се възлагат след решение на комисия, определена със заповед на министъра на образованието и науката.

3.2. Обучения, организирани от Национален център за повишаване квалификацията на педагогическите специалисти (НЦПКПС) и Център за оценяване в предучилищното и училищното образование (ЦОПУО) се възлагат съгласно техните правилници.

3.3. Изисквания за избор на обучаваща институция/организация/ по дейностите, свързани с провеждане на обучения на педагогически специалисти:

3.3.1. доказана компетентност в областта на съответното тематичното направление;

3.3.2. доказан опит в провеждането на квалификационни обучения за педагогически специалисти чрез референции от институции, които провеждат квалификационна дейност за педагогически специалисти , или обратна връзка във връзка с проведени обучения;

3.3.3. доказана методическа компетентност чрез публикации, свързани с квалификацията на педагогически специалисти в специализирани издания.

3.4. Изисквания към участниците в обучения:

3.4.1. да притежават образователно-квалификационна степен на висше образование „бакалавър” или „магистър” по специалност от професионално направление, съответстващо на посочените от Приложение № 1 към чл. 10 от Наредба № 15/22.07.2019 г. за статута и професионалното развитие на учителите, директорите и другите педагогически специалисти;

3.4.2. да заемат длъжност на педагогически специалист;

3.4.3. обучението да съответства на професионалния профил на длъжността съгласно чл. 42 от Наредба № 15/22.07.2019 г. за статута и професионалното развитие на учителите, директорите и другите педагогически специалисти;

3.4.4. подборът на участниците в обученията, с изключение на тези по тематично направление 5. “Международно сътрудничество в областта на квалификацията на педагогическите специалисти по хуманитарни и природни науки“ , се извършва от съответното РУО.

3.5. За дейностите по тематично направление 5. „Международно сътрудничество в областта на квалификацията на педагогическите специалисти по хуманитарни и природни науки“ комисия, определена със заповед на министъра на образованието и науката , разработва критерии, минимални изисквания, образци на документи за кандидатстване, извършва допускане и класиране на кандидатите и подготвя за публикуване информация за официалната страница на МОН.

3.6 Максималният брой на обучаемите в група е до 30 човека, съобразен с методиката за провеждане на квалификационни дейности и с планирано от обучителя разделяне по групи за практическа работа по казуси от тематиката на обучението.

3.7. Обученията на педагогическите специалисти, с изключение на тези по тематично направление 5. „Международно сътрудничество в областта на квалификацията на педагогическите специалисти по хуманитарни и природни науки“ са присъствени / частично присъствени.

3.8. Обученията на педагогическите специалисти по тематично направление 5. „Международно сътрудничество в областта на квалификацията на педагогическите специалисти по хуманитарни и природни науки“ са присъствени.

3.9. Подборът на учители за включване в обучение по тематично направление 3. „Възпитание и ценности“ се извършва от съответното РУО по критерии и квоти, определени от МОН , и съгласувани със съответното висше училище, което ще извършва обучението.

3.9.1 Задължителни критерии за подбор на участниците:

* да са назначени на длъжност „учител“/“старши учител“/“главен учител“ в училище;
* да имат специалност „ Начална училищна педагогика“/ „Философия“/ „История“;
* да представят в РУО заявление за участие в обучението с приложено писмо за съгласие за включване в обучението от директора на училището, в което работят;
* да имат компютърна грамотност.

3.9.2. Критерии, осигуряващи предимство при подбора:

* теоретичен интерес към и опит в преподаването на религия и ценности;
* публикации в сферата на богословието и културните, исторически и философски измерения на религията;
* методически опит за работа на групи по интереси и на други извънкласни и извънучилищни форми, насочени към религията и моралните ценности;
* определени от началника на РУО допълнителни критерии, свързани с областната образователна политика.

3.9.3. Началниците на регионалните управления на образованието информират МОН за извършения подбор на участници ( вкл. и резервни ) в срок до 15.07.2020 г.

3.10. Организирането и изпълнението на дейностите за обучение на педагогически специалисти от НЦПКПС и от ЦОПУО се документира чрез: писма; оферти; план-сметка за всяко обучение, утвърдена учебна програма; график за изпълнение на дейностите за всяко обучение, документация свързана с обучителите, присъствени списъци за всяка група, учебни материали; тестове и др. материали за проверка на знанията на обучаемите; анкетни карти за степен на удовлетвореност на участниците в дейностите - на хартия или в електронен формат; анализ от анкетното проучване; финансови документи, копия на удостоверения за присъдени квалификационни кредити на участниците в обученията; утвърдена от ръководителя на институцията - бенефициент документация, удостоверяваща провеждането на дистанционната част от проведеното обучение, когато то е в частично присъствена форма; отчет за проведено обучение; приемно-предавателен протокол за проведено обучение, декларации на обучаемите и други. Приложение №1 - Отчет за проведено обучение; Приложение №2 – Приемно-предавателен протокол.

3.11. Изпълнителите на дейностите по тематично направление „Образователни изследвания и форуми“: Изготвяне на представително изследване на системата за продължаваща квалификация на педагогическите специалисти в Република България спрямо 2014 г. Представяне на доклад. Провеждане на конференция за представяне на резултатите от изследването и Анализ на потребностите от продължаваща квалификация в системата на предучилищното и училищното образование. Представяне на доклад с резултати и препоръки, се определят по реда на Закона за обществените поръчки.

3.11.1 Документирането на организацията и изпълнението на дейностите се извършва чрез: писма; доклади от определения изпълнител с приложени в електронен формат съпътстващи документи - презентации и др., присъствени списъци (за участниците в конференция), приемно-предавателен протокол (Приложение №2) и други.

3.12. Дейностите по тематично направление „Образователни изследвания и форуми“ : Национална конференция на преподавателите по и на френски език, Национална конференция на младите учители и Национална конференция „Водим бъдещето за ръка“ се документират чрез: писма; програма на конференцията, доклади от определения изпълнител с приложени в електронен формат съпътстващи документи- презентации и др.;присъствени списъци (за участниците в конференциите), копия на удостоверения за присъдени квалификационни кредити / ако такива са издадени, учебни материали; анкетни карти за степен на удовлетвореност на участниците в дейностите; анализ от анкетното проучване; финансови документи; отчет за проведена квалификационна форма, приемно-предавателен протокол (Приложение №2) и други. Приложение №3- Отчет за проведена квалификационна форма.

3.13. Прилага се принципът на споделеното финансиране чрез осигуряване на средства за транспорт на учителите, когато квалификационните дейности се провеждат извън населеното място, в което живеят. Директорите на образователни институции издават заповеди за командироване на педагогическите специалисти, включени в обучения по НП „Квалификация“.

3.14. За едногодишното обучение на учители във висшите училища (ВУ) за придобиване на допълнителна професионална квалификация „учител по религия“, със средства от НП „Квалификация“ се финансират транспортни разходи (до 200 лв.) и нощувките (до 800 лв.) на педагогическите специалисти за целия период на обучение. Средствата се предоставят чрез ВУ, организиращо обучението, срещу следните документи, представени от учителите, които не са от населеното място, в което се провежда обучението – командировъчни заповеди, билети за транспорт и фактури за нощувки.

3.15. Документирането на обучението във висшите училища за придобиване на допълнителна професионална квалификация „учител по религия“, се извършва в съответствие с техните вътрешни правила.

3.15.1. Във връзка с организирането и изпълнението на дейностите за обучение на педагогически специалисти от висшите училища в Министерство на образованието и науката се представят: доклад за зачисляване на обучение със списък на обучаемите, учебни планове за обучението, графици за обучението; междинен доклад към 31.10 2020 г. с финансови документи, анкетни карти за степен на удовлетвореност на участниците в обучението, анализ от анкетно проучване; окончателен доклад с копия на издадените документи за придобиване на допълнителна професионална квалификация „учител по религия“, анкетни карти за степен на удовлетвореност на участниците в обучението; анализ от анкетно проучване; учебни материали, декларации на обучаемите;приемно-предавателен протокол (Приложение №2 ) и други.

3.16. Участниците в обученията по националната програма декларират писмено в декларация по образец, че не са участвали в идентични обучения, финансирани от фондовете на Европейския съюз, от друго национално финансиране, както и от други донорски програми. Приложение №4: Образец на декларация.

**IV. МОНИТОРИНГ**

4.1. Вътрешен: извършва се от обучаващата институция. Отчита се с окончателен доклад до МОН в срок до 07.12.2020 г. с приложени документи за отчитане.

4.2. Външен: извършва се от МОН. Включва проверки на място, анализи на анкетни карти, изготвяне на отчетни документи и доклади до министъра на образованието и науката. Приложение №5: Карта за мониторинг на обучение; Приложение №6: Карта за мониторинг на квалификационна форма; Приложение №7: Анкетна карта.

**V. ОТЧИТАНЕ НА НАЦИОНАЛНАТА ПРОГРАМА**

5.1. Срок за междинно отчитане изпълнението на националната програма - към 31 октомври 2020 г., като данните се представят от ръководителя на екипа за управление на националната програма в отдел „Политики за стратегическо развитие“, дирекция „Политики за стратегическо развитие, квалификация и кариерно развитие“ до 10 ноември 2020 г.

5.2. Междинният отчет за изпълнение на националната програма за 2020 година се предоставя на министъра на образованието и науката за информация не по късно от 30 ноември 2020 г.

5.3. Срок за годишно отчитане на достигнатите резултати по националната програма – към 28 февруари 2021 г., като данните се представят от ръководителя на екипа за управление на националната програма в отдел „Политики за стратегическо развитие“, дирекция „Политики за стратегическо развитие, квалификация и кариерно развитие“ до 15 март 2021 г.

5.4. Годишният отчет за изпълнението на националната програма да съдържа следното: наименование на програмата/модула; дейности по програмата/модула; изпълнение на програмата/модула (показатели); полза/ефект от програмата/модула (постигнати резултати); усвоени финансови средства.

При обективна необходимост от промени в настоящите правила, ръководителят на националната програма изготвя доклад до министъра на образованието и науката.